b'\n_START_ARTICLE_\nVolkswagen hro\xc5\xa1\xc4\x8d\n_START_PARAGRAPH_\nVolkswagen hro\xc5\xa1\xc4\x8d (nem\xc5\xa1ko Volkswagen K\xc3\xa4fer, uradno Volkswagen Typ 1) je dvovrati osebni avtomobil z zadaj name\xc5\xa1\xc4\x8denim motorjem, ki ga je med letoma 1938 in 2003 proizvajalo in tr\xc5\xbeilo nem\xc5\xa1ko podjetje Volkswagen._NEWLINE_Zaradi kvalitetne izdelave, preprostega vzdr\xc5\xbeevanja in nizke cene je postal v drugi polovici 20. stoletja prodajno najuspe\xc5\xa1nej\xc5\xa1i avtomobil vseh \xc4\x8dasov, ki so ga do konca proizvodnje leta 2003 izdelali v ve\xc4\x8d kot 21 milijonih primerkov. Ima zra\xc4\x8dno hlajen protibatni motor, ki poganja zadnja kolesa, in prostor za voznika ter \xc5\xa1tiri potnike. Prtlja\xc5\xbeni prostor je pod sprednjim pokrovom in za zadnjo klopjo. Prvi hro\xc5\xa1\xc4\x8di so imeli motor z delovno prostornino 995 ccm in 25 km (19 kW) ter vzmetenje s torzijskimi drogi, v kasnej\xc5\xa1ih letih pa so dizajn postopno izbolj\xc5\xa1evali, tako da so nastale \xc5\xa1tevilne razli\xc4\x8dice._NEWLINE_Poleg izbolj\xc5\xa1av je podjetje razvilo \xc5\xa1e druga vozila s hro\xc5\xa1\xc4\x8devo \xc5\xa1asijo, med njimi ikoni\xc4\x8dni VW kombi. Leta 1997 so na trg poslali \xc2\xbbnovega hro\xc5\xa1\xc4\x8da\xc2\xab, ki po obliki mo\xc4\x8dno posnema svojega predhodnika, vendar je izdelan na platformi golfa 4. generacije.\n_START_SECTION_\nZgodovina\n_START_PARAGRAPH_\nHro\xc5\xa1\xc4\x8d je nastal na pobudo nem\xc5\xa1kega kanclerja Adolfa Hitlerja, ki si je zamislil kompakten in zanesljiv dru\xc5\xbeinski avtomobil za \xc5\xa1iroke mno\xc5\xbeice. Ferdinandu Porschu je naro\xc4\x8dil na\xc4\x8drt za avtomobil, ki bi lahko preva\xc5\xbeal pet\xc4\x8dlansko dru\xc5\xbeino s hitrostjo 100 km/h po nem\xc5\xa1kih Autobahnih, pri \xc4\x8demer je moral biti enostaven za vzdr\xc5\xbeevanje. Stal naj bi 990 Reichsmark, kar je predstavljalo 31 tedenskih pla\xc4\x8d povpre\xc4\x8dnega delavca, subvencioniran je bil po programu Kraft durch Freude (po 1938 se je nekaj \xc4\x8dasa uradno imenoval KdF-Wagen). Porsche je s sodelavci razvil ve\xc4\x8d prototipov, proizvodnjo pa je prepre\xc4\x8dil izbruh druge svetovne vojne, med katero so razvito \xc5\xa1asijo uporabili za voja\xc5\xa1ka vozila._NEWLINE_Po porazu Tretjega rajha so se zavezniki namenili popolnoma razstaviti nem\xc5\xa1ko te\xc5\xbeko industrijo. Tovarno in na\xc4\x8drte za hro\xc5\xa1\xc4\x8da je re\xc5\xa1il britanski \xc4\x8dastnik Ivan Hirst, ki je sprva \xc5\xbeelel proizvodnjo preseliti v Zdru\xc5\xbeeno kraljestvo, a britanska industrija ni bila zainteresirana. Namesto tega so vzpostavili civilno proizvodnjo v Nem\xc4\x8diji. Avtomobil se je hitro izkazal za uspe\xc5\xa1nico in s\xc4\x8dasoma so ga izva\xc5\xbeali na vse celine. Da bi zadostili povpra\xc5\xa1evanju so jih kasneje po licenci proizvajale tudi tovarne v drugih dr\xc5\xbeavah, med letoma 1973 in 1976 tudi sarajevska tovarna TAS. Leta 1972 je proizvodnja s skupno ve\xc4\x8d kot 15 milijoni primerkov presegla prej\xc5\xa1njega rekorderja, Fordov model T._NEWLINE_\xc5\xa0ele proti koncu 20. stoletja so novi modeli avtomobilov povzro\xc4\x8dili ve\xc4\x8dji upad povpra\xc5\xa1evanja. Proizvodnja nekaj deset tiso\xc4\x8d primerkov letno se je nadaljevala \xc5\xa1e v za\xc4\x8detku 2000. let, do 2003, ko je bil v Mehiki kon\xc4\x8dan zadnji hro\xc5\xa1\xc4\x8d.'